80.

Az európai adatvédelmi biztos több ponton is szívesen látná, ha a Bizottság ambiciózusabban határozná meg a jövőbeni lépéseket, és megállapítja a következőket: — A jelenlegi európai adatvédelmi jogi keret helyes alkalmazását és érvényre juttatását nemcsak a jog követeli meg, hanem mindez a bizalom helyreállításához is jelentősen hozzájárulna. Ez az EU és az USA közötti nemzetközi adattovábbításokat szabályozó jogi aktusokra, köztük a védett adatkikötőre vonatkozó meglévő alapelvekre is vonatkozik. — A Bizottságnak emlékeztetnie kell arra, hogy az alapvető jogok alóli, nemzetbiztonsági célokból engedélyezett kivételek vagy korlátozások csak akkor indokoltak és megengedhetők, ha feltétlenül szükségesek, arányosak és összhangban állnak az EJEB és a Bíróság joggyakorlatával. — Az európai adatvédelmi biztos teljes mértékben egyetért azzal, hogy az uniós adatvédelmi keret egységesítéséhez és javításához szükség van a megfelelő tartalmú adatvédelmi reformjavaslatok gyors elfogadására, hogy az egész uniós jogban erőteljesebb, hatékonyabb és egységesebb személyesadat-védelem érvényesüljön. A keretnek az adatok bűnüldözési célokra történő további felhasználása, valamint nemzetközi joghatósági ütközések esetére is megfelelő védelmet kell biztosítania. — A védett adatkikötőre vonatkozó alapelveket a Bizottság által jelzett szempontok szerint felül kell vizsgálni és meg kell erősíteni. Az európai adatvédelmi biztos szigorúbb határidők megállapítását javasolja a fenti intézkedések megtételére, a fennmaradó hiányosságok megfelelő nyomon követését is beleértve. — Az EU és az USA közötti bűnüldözési együttműködésre irányadó adatvédelmi biztosítékokat meg kell erősíteni. Az átfogó megállapodásról szóló jelenlegi tárgyalások nem legitimizálhatják a tömeges adattovábbításokat, de meg kell felelniük a jelenlegi adatvédelmi keretnek és e keret jelenleg folyó felülvizsgálati eljárásából származó eredményeknek. Elsősorban – állampolgárságtól függetlenül – minden érintett számára hatékony jogorvoslati mechanizmusoknak kell rendelkezésére állniuk. Ennek idővel a meglévő nemzetközi megállapodásokra is vonatkoznia kell – adott esetben megfelelő átmeneti rendelkezések alapján. — A Bizottságnak támogatnia kell az amerikai kormányzat és az amerikai kongresszus általános adatvédelmi törvény megalkotására irányuló törekvéseit, amely erős biztosítékokról és megfelelő felügyeletről rendelkezik, különösen azokon a területeken, ahol jelenleg az alapvető adatvédelem is hiányzik. — A transzatlanti kereskedelmi és beruházási partnerségről jelenleg folyó tárgyalások nem lehetnek negatív hatással a polgárok személyes adatainak védelmére. A Bizottságnak ugyanakkor meg kellene fontolnia, hogy általános célként tűzze ki a magánélet- és adatvédelmi jogi keretek nagyobb interoperabilitásának fokozatos fejlesztését, mely célhoz a fent említettek szerint az USA is hozzájárulhat. — Az adatvédelmi normák nemzetközi előmozdításának ki kellene terjednie a következőkre: i. teljes konzisztencia előmozdítása az új nemzetközi jogi eszközök és az európai adatvédelmi keret között; ii. annak előmozdítása, hogy harmadik országok – különösen az USA – csatlakozzanak az Európa Tanács 108. egyezményéhez; iii. olyan nemzetközi jogi eszköz elfogadásának támogatása, amely előírja az adatvédelmi normák hírszerző tevékenység során történő tiszteletben tartását. Ezt a jogi aktust az ENSZ szintjén, a Polgári és Politikai Jogok Nemzetközi Egyezségokmányának 17. cikke alapján lehetne elfogadni. — A megfigyelési tevékenységek kapcsán egy demokratikus társadalomban a jogállamiság, valamint a szükségesség és arányosság elvének tiszteletben tartását mindenkor kötelezővé kellene tenni. Ezért a jogi kereteket valamennyi érintett szinten pontosítani kellene, és szükség esetén ki kellene egészíteni. E kereteknek megfelelő és kellően erős felügyeleti mechanizmusokat kellene tartalmazniuk. — Az uniós intézmények és minden érintett tagállami jogalany adatkezelőként közvetlenül felelős a hatékony informatikai biztonság garantálásáért. Ez az adatbiztonsági kockázatértékelés megfelelő szinten történő elvégzését is magában foglalja. Szükséges hozzá a titkosítási mechanizmusokkal kapcsolatos kutatás ösztönzése, az adatkezelők és a polgárok figyelmének felhívása az értékesített, illetve használt termékek adatvédelmi kockázataira, valamint az is, hogy a fejlesztők konkrét tervezési módszerek alkalmazásával kiküszöböljék, vagy legalább csökkentsék e kockázatokat. Az EU-nak oktatási kezdeményezéseket kell indítania az interneten feldolgozott adatok biztonságával kapcsolatban.